Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 39/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„Salată cu icre de știucă de Tulcea“

EU št.: PGI-RO-02476 – 6.7.2018

ZOP ( ) ZGO (X)

1. Ime [ZOP ali ZGO]

„Salată cu icre de știucă de Tulcea“

2. Država članica ali tretja država

Romunija

3. Opis kmetijskega proizvoda ali živila

3.1. Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2. Opis proizvoda, za katerega se uporablja ime iz točke 1

„Salată cu icre de știucă de Tulcea“ je bel/rumenkasto bel namaz na osnovi sončničnega olja, ki vsebuje najmanj 29 % iker, vključno z najmanj 15 % celih nasoljenih iker ščuke in največ 14 % nasoljenih iker rib iz delte Donave (iz vrst iz družine Cyprinidae: koreselj, rdečeoka, rdečeperka in neformirane ikre krapov; ter iz vrst iz družine Percidae: smuč in ostriž), zmešan z gazirano vodo in limoninim sokom.

Za izdelavo namaza „Salată cu icre de știucă de Tulcea“ so potrebne naslednje surovine in sestavine.

Surovine:

1. nasoljene ikre ščuke (Esox lucius), najmanj 15 % v končnem proizvodu, zaradi česar je to glavna sestavina;

2. nasoljene ikre rib iz delte Donave, največ 14 %, za zagotovitev optimalne teksture in viskoznosti.

Sestavine:

1. sončnično olje;

2. gazirana voda;

3. limonin sok, pridobljen z ožemanjem in precejanjem;

4. nejodirana kamena sol, ki se uporablja za soljenje surovin.

Fizikalno-kemijske lastnosti namaza „Salată cu icre de știucă de Tulcea“:

Lastnost ME Vrednosti Kislost (citronska kislina) % največ 1 Vsebnost vlage % največ 30 Vsebnost maščob % najmanj 63 Beljakovine % najmanj 6,2 Nejodirana kamena sol (natrijev klorid) % največ 5

Organoleptične lastnosti:

— homogen videz, viskozen in čvrst, brez ločevanja olja, bele/rumenkasto bele barve, z vzorcem celih zrn iker ščuke, zlato rumene ali rdečkasto rumene barve, s premerom približno 2–2,5 mm, odvisno od sezone odvzema,

— specifičen okus iker ščuke je poudarjen z okusom iker rib iz delte Donave in je posledica procesa soljenja in zorenja,

— končni proizvod ima prefinjeno in čisto aromo po nasoljenih in zorjenih ikrah sladkovodnih rib. Ta aroma se okrepi, ko zrna iker počijo, kar povzroči nežen hrustljav občutek na jeziku in v ustih,

— brez tujih vonjav, z izrazito aromo limoninega soka.

3.3. Krma (samo za proizvode živalskega izvora) in surovine (samo za predelane proizvode)

Letna ulovna kvota, ki jo za geografsko območje (delta Donave) določi uprava za biosferne rezervate delte Donave, lahko povzroči motnje v oskrbi z ikrami ščuke. V takih primerih se lahko ikre ščuke pridobijo tudi zunaj geografskega območja.

Ikre rib iz delte Donave so surovina, ki prihaja izključno z geografskega območja (delta Donave). Odvzemajo se na opredeljenem geografskem območju iz rib iz družine Cyprinidae: koreselj, rdečeoka, rdečeperka in neformirane ikre krapov; in iz družine Percidae: smuč in ostriž).

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje namaza „Salata cu icre de știucă de Tulcea“ potekajo na opredeljenem geografskem območju. Te faze so: postopki in dejavnosti pridobivanja surovin: odvzem (kjer je ustrezno), ločevanje, soljenje in zorenje iker, merjenje prave količine surovin in sestavin ter mešanje.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Na etiketi namaza „Salată cu icre de știucă de Tulcea“ morajo biti navedeni naslednji podatki:

— ime proizvoda – „Salată cu icre de știucă de Tulcea“, ki mu sledi navedba „zaščitena geografska označba“ ali „ZGO“,

— ime proizvajalca,

— logotip inšpekcijskega in certifikacijskega organa.

4. Jedrnata opredelitev geografskega območja

Geografsko območje je okrožje Tulcea, ki vključuje biosferni rezervat delte Donave. Okrožje Tulcea leži na skrajnem jugovzhodnem delu Romunije, v osrednje-severnem delu regije Dobrudža, na ustju Donave, z dostopom do Črnega morja na vzhodu. Na severu meji na Moldavijo in Ukrajino, na severozahodu na okrožje Galați, na zahodu na okrožje Brăila in na jugu na okrožje Constanța. Okrožje Tulcea leži na 45° severne geografske širine in 29° vzhodne geografske dolžine.

5. Povezava z geografskim območjem

Zahtevek za registracijo ZGO „Salată cu icre de știucă de Tulcea“ temelji na lastnostih proizvoda.

„Salată cu icre de știucă de Tulcea“ ima specifičen okus po ribjih ikrah, ki je zaokrožen in poudarjen z okusom iker rib iz delte Donave ter je posledica procesa soljenja in zorenja.

„Salata cu icre de știucă de Tulcea“ ima prefinjeno in čisto aromo, ki je značilna za take pripravke nasoljenih in zorjenih iker sladkovodnih rib. Ko zrna iker počijo, povzročijo nežen hrustljav občutek na jeziku in v ustih, aroma pa se okrepi.

Konsistenco proizvoda določajo predvsem ikre rib iz delte Donave, ki se lovijo na geografskem območju in se uporabljajo za oblikovanje homogene teksture za ikre ščuke.

Posebna značilnost celih zrn iker ščuke je zlato rumena ali rdečkasto rumena barva homogene mase.

Končni proizvod se od drugih proizvodov iste kategorije razlikuje po tem, da se namesto aditivov za živila (emulgatorji, stabilizatorji, sredstva za zgoščevanje) uporabijo ikre rib iz delte Donave.

Proizvod ne vsebuje nobenih kemičnih dodatkov ali konzervansov (kot sta sorbinska kislina ali natrijev benzoat). Sama kakovost proizvoda je tista, ki zagotavlja njegov rok uporabnosti. Edine metode shranjevanja, ki se uporabljajo, so: vzdrževanje visokega higienskega standarda in vzdrževanje hladne verige med proizvodnim procesom, prevozom in prodajo proizvoda.

Razlika med namazom „Salată cu icre de știucă de Tulcea“ in podobnimi proizvodi iste kategorije je, da se ta proizvod izdeluje samo na geografskem območju z velikimi količinami iker ščuke.

Drug dejavnik edinstvenosti namaza „Salată cu icre de știucă de Tulcea“ pa je dejstvo, da vsebuje limonin sok, pridobljen s stiskanjem, ožemanjem in precejanjem, medtem ko se v drugih proizvodih iste kategorije uporabljajo sintetični izdelki: citronska kislina in glukoza.

„Salata cu icre de știucă de Tulcea“ je proizvod, za katerega se uporabljajo predvsem surovine z geografskega območja, ena od surovin (ikre rib iz delte Donave) pa prihaja izključno z geografskega območja, kar ustvarja tesno povezavo z naravnim okoljem geografskega območja.

Geografsko območje delte Donave je naravno okolje, bogato s sladkovodnimi ribolovnimi viri, največja delta v EU, eno največjih kompaktnih sladkovodnih povodij v EU in nenazadnje največje območje ulova ščuke in drugih sladkovodnih rib v Romuniji.

V skladu z znanstveno publikacijo „Biosferni rezervat delte Donave“ iz leta 2008, katere avtorja sta Petre Gâștescu in Romulus Știucă, je čistost površinskih voda v delti Donave razvrščena v razred I v skladu z okoljskimi standardi kakovosti. Visoka kakovost vode na geografskem območju pozitivno vpliva predvsem na organoleptične lastnosti lokalnih ribolovnih virov.

„Salata cu icre de știucă de Tulcea“ predstavlja lokalno tradicijo predelave rib, ki se je razvila od odvzemanja in porabe surovih iker v 19. stoletju do njihove predelave za sodobno kuhinjo v 20. stoletju.

Živilska industrija, ki temelji na predelavi rib, na geografskem območju deluje že desetletja, zaradi česar je lokalno osebje izobraženo in izkušeno pri ocenjevanju posebnih lastnosti ribjih proizvodov.

Zaradi tega je metoda priprave iker ščuke specifična za opredeljeno geografsko območje.

V postopku se uporabljajo metode, vzpostavljene na geografskem območju, kot je ločevanje iker s posebnim orodjem, imenovanim „priboi“, in zorenje iker z dodajanjem bakterij. Ikre se od membran ločujejo z uporabo orodja „priboi“ v kombinaciji z ribiško mrežo. Zrna iker ščuke so med seboj ločena in dajejo homogeno maso namaza „Salată cu icre de știucă de Tulcea“.

Metodo za ločevanje iker z orodjem „priboi“ je v svojem delu „Studii asupra pescăriilor din România“ (Študije o ribolovu v Romuniji) (Bukarešta, Romunija, Imprimeria Statului, 1895, 80 strani) dokumentiral romunski znanstvenik Grigore Antipa.

Postopek soljenja in zorenja daje namazu „Salată cu icre de știucă de Tulcea“ specifičen okus. Med postopkom soljenja in zorenja se okus iker spremeni zaradi delovanja encimov. Pri blagi toplotni obdelavi se ta okus (slan z noto blagega zorenja) okrepi, ta okrepljeni okus pa je končni okus sestavine.

Lokalno osebje lahko s svojimi čutili oceni vrsto, barvo, vonj in okus iker ščuke ali iker rib iz delte Donave ter njihovo stopnjo zorenja in viskoznosti, kar omogoča pridobitev kakovostnega proizvoda.

Lokalna skupnost, značilna za geografsko območje v 19. stoletju, je bila večetnična (Romuni, Lipovani, Ukrajinci, Grki, Turki itd.) in sestavljena iz domačih in priseljenskih lastnikov ladij, trgovcev, mornarjev, ribičev in nenazadnje trgovcev z ribami iz različnih okolij. V tej mešanici različnih kultur so domačini prilagodili recept za namaz iz iker (salată de icre), narejen iz iker morskih rib, da bi uporabili vire, ki so bili na voljo na geografskem območju. Ikre morskih rib so zamenjali z ikrami sladkovodnih rib, in sicer ikrami ščuke in ikrami rib iz delte Donave, ter recept izpopolnili do sedanje oblike. „Salata cu icre de știucă de Tulcea“ je nepogrešljiva sestavina menijev gostinskih in kmetijsko-turističnih obratov na geografskem območju, zlasti v delti Donave.

Vse to je pripomoglo k oblikovanju okolja, v katerem so se lahko ribolovne tradicije zelo razvile. Zato obstaja vzročna povezava med značilnostmi proizvoda ter naravnimi in kulturnimi razmerami na geografskem območju (delta Donave).

Sklic na objavo specifikacije

(drugi pododstavek člena 6(1) te uredbe)

https://www.madr.ro/docs/ind-alimentara/2018/caiet-sarcini-stiuca/Documentatie-salata-cu-icre-de-stiuca-de-Tulcea.pdf

(1) UL L 343, 14.12.2012, str. 1.